ΓΡΑΠΤΗ ΕΡΩΤΗΣΗ E-4125/97 υποβολή: Claude Desama (PSE) προς το Συμβούλιο (22 Iανουαρίου 1998)

Θέμα: Η κατάσταση του Eurocontrol

Ο EUROCONTROL έχει αρχίσει να μη λειτουργεί πλέον ως οργανισμός διεθνούς δικαίου και υπηρεσία κοινής ωφέλειας, όπως ιδρύθηκε το 1963 μέσω Σύμβασης που υπεγράφη από πολλές ευρωπαϊκές χώρες. Μετά από αναθεώρηση των καταστατικών κειμένων, ο οργανισμός αυτός έχει καταστεί το θέατρο καταφανών παρεκκλίσεων στην καθημερινή του διαχείριση.

Αν και ήταν αναγκαία η προσαρμογή σε εμφανείς σημερινές ανάγκες, η κατάσταση αυτή οδηγεί στην πλήρη ιδιοποίηση του Οργανισμού από ιδιωτικές εταιρίες, γεγονός που αντίκειται καταφανώς στην παράδοσή του και στην αποστολή του ως διεθνούς οργανισμού δημοσίου δικαίου.

Πράγματι, εδώ και πολλά χρόνια, ο καθορισμός των στόχων του EUROCONTROL, καθώς και η λειτουργία του έχουν περιπέσει στα χέρια εξωτερικών συμβούλων και διαφόρων συνεργατών (άνω των 400 συνολικά!), μη ειδικών σε θέματα εναέριας κυκλοφορίας και οι οποίοι έχουν ως μόνο κίνητρο την παραγωγή δαπανηρών και συχνά περιττών εκθέσεων και όχι το να συμβάλουν στην εφαρμογή ενός ολοκληρωμένου και συνεκτικού συστήματος ελέγχου και διαχείρισης της εναέριας κυκλοφορίας.

Η ως άνω κατάσταση έχει ήδη οδηγήσει στην απόλυση πολυαρίθμων μονίμων υπαλλήλων της Υπηρεσίας, αλλά και σε σωρευμένο χρέος 400 εκατομ. Ecu σε διάστημα πέντε ετών.

Είναι διατεθειμένο το Συμβούλιο να αναλάβει πρωτοβουλία με στόχο την εξυγίανση της κατάστασης ώστε να εμποδίσει τη διάλυση ενός οργανισμού, η τεχνογνωσία και οι πόροι του οποίου κατασπαταλώνται προς όφελος ιδιωτικών συμφερόντων και, σε τελευταία ανάλυση, εις βάρος των κρατών μελών και της ασφάλειας των Ευρωπαίων πολιτών;

Απάντηση (30 Μαρτίου 1998)

O ευρωπαϊκός οργανισμός για την ασφάλεια της αεροναυτιλίας (EUROCONTROL) είναι ένας διεθνής οργανισμός που περιλαμβάνει τα κράτη μέλη της Ευρωπαϊκής 'Ενωσης (πλην της Φινλανδίας) και άλλα δεκατρία ευρωπαϊκά κράτη.

Στις 6 Νοεμβρίου 1996, η Επιτροπή υπέβαλε στο Συμβούλιο σύσταση με την οποία εξουσιοδοτείται η Επιτροπή να διαπραγματευθεί τη συμμετοχή της Ευρωπαϊκής Κοινότητας στον οργανισμό αυτό. Επί του παρόντος, οι ομάδες και επιτροπές του Συμβουλίου εξετάζουν τη σύσταση αυτή.

Επί σειρά ετών, το Συμβούλιο δίνει προτεραιότητα στα προβλήματα του ελέγχου της εναέριας κυκλοφορίας, ιδίως με την έκδοση του ψηφίσματος 89/C189/02 της 18ης Ιουλίου 1989 και με την έγκριση των συμπερασμάτων της 29ης/30ής Μαρτίου 1990. Οι ενέργειες αυτές οδήγησαν στην προσχώρηση στο Eurocontrol σημαντικού αριθμού κρατών μελών, μεταξύ των οποίων περιλαμβάνονται η Δανία, η Ισπανία, η Ιταλία, η Αυστρία και η Σουηδία.

Στις 19 Ιουλίου 1993, το Συμβούλιο εξέδωσε την οδηγία 93/65/ΕΟΚ σχετικά με τον καθορισμό και τη χρησιμοποίηση συμβατών τεχνικών προδιαγραφών για την προμήθεια τεχνικού εξοπλισμού και συστημάτων διαχείρισης της εναέριας κυκλοφορίας.

Στις 17 Νοεμβρίου 1995, το Συμβούλιο εξέδωσε ψήφισμα σχετικά με τα προβλήματα συμφόρησης και τις κρίσιμες περιστάσεις όσον αφορά την εναέρια κυκλοφορία στην Ευρώπη.

Διαβεβαιώνεται στον αξιότιμο βουλευτή ότι το Συμβούλιο επιβεβαιώνει ότι πρέπει να συνεχισθούν και να εντατικοποιηθούν οι εργασίες του Eurocontrol, η Σύμβαση του οποίου μόλις αναθεωρήθηκε (27 Ιουνίου 1997), προκειμένου να θιγούν και να επιλυθούν τα προβλήματα που δημιουργεί η εναέρια κυκλοφορία στην Ευρώπη, εξετάζοντας μάλιστα το ενδεχόμενο προσχώρησης της Ευρωπαϊκής Κοινότητας στον εν λόγω διεθνή οργανισμό.

Οσον αφορά τις πτυχές που αναφέρονται στην εσωτερική οργάνωση του Eurocontrol, την οποία θίγει ο αξιότιμος βουλευτής στην ερώτησή του, δεν υπάγεται στην αρμοδιότητα του Συμβουλίου να λάβει θέση σε ένα τομέα όπου μόνον ορισμένα κράτη μέλη, και όχι η Κοινότητα, είναι αρμόδια να δράσουν.